রবিবার রাতে ইন্ডিয়ান আইডল-এর ট্রফি-সহ ২৫ লাখ টাকার পুরস্কার জিতে জীবনটাই যেন বদলে গিয়েছে রেভন্থের। বিশাখাপত্তনমে আদি বাড়ি হলেও কেরিয়ারের জন্য হায়দরাবাদে থাকছেন ইদানীং। গানই তাঁর ধ্যান-জ্ঞান। তাই হিন্দিটা রপ্ত না হলেও ‘কুছপরোয়া’ নেই রেভন্থের। এ নিয়ে অবশ্য বন্ধুদের মস্করাও শুনতে হয় তাঁকে। নিজেই বলেন, “বন্ধুস্থানীয় অনেকেই আছেন যাঁরা আমার হিন্দি নিয়ে হাসিঠাট্টা করেন। তবে আমি এটাকে চ্যালেঞ্জ হিসাবে নিয়েছি।” ‘ইন্ডিয়ান আইডল’-এ এসে অবশ্য হিন্দিতে গাইতে হয়েছে তাঁকে। রেভন্থ বলেন, “মাঝেমধ্যে দক্ষিণ ভারতীয় উচ্চারণ এসে যায় হয়তো। তবে এখন আমি হিন্দি গানে ৮০-৯০ শতাংশ স্বচ্ছন্দ।” গান না শিখলেও, প্লে-ব্যাকের দুনিয়ায় একেবারেই আনকোরা নন রেভন্থ। ইতিমধ্যেই দু’শোরও বেশি দক্ষিণী ফিল্মে গান গেয়েছেন তিনি। ‘বাহুবলী: দ্য বিগিনিং’-এ তাঁর ‘মনোহরি’ গানটি বেশ জনপ্রিয়ও হয়েছে। বাহুবলীর দ্বিতীয় পর্বেও গান গাওয়ার ইচ্ছে ছিল। তবে ‘ইন্ডিয়ান আইডল’-এ অংশ নেওয়ায় সে ইচ্ছে মনেই রয়ে গিয়েছে। তাতে অবশ্য খেদ নেই হেভন্থের। আইডলের মুকুট জিতে তাই তিনি বলেন, “ইন্ডিয়ান আইডল-ই আমার বাহুবলী পার্ট-২।” এর পরের লক্ষ্য বলিউড। কিশোর কুমারের ভক্ত রেভন্থ সেখানকার মুকুটও জিততে চান। তা সে হিন্দিতে সড়গড় হন বা না হন।